**Pentti Pellervo Pajari** (19. lokakuuta 1914 Helsinki – 17. toukokuuta 1982 Helsinki) oli suomalainen yritysjohtaja ja pääkonsuli, joka toimi kahvi- ja leipomoalalla.

Elämäkerta
----------

Pentti Pajarin vanhemmat olivat konsuli Toivo Kallio Pajari ja Magda Maria Lovisa Kock. Hän vietti lapsuutensa Helsingissä, jossa hän kirjoitti ylioppilaaksi Helsingin Normaalilyseosta. Hän opiskeli Helsingin kauppakorkeakoulussa ja valmistui ekonomiksi vuonna 1934 ja myöhemmin kauppatieteiden maisteriksi vuonna 1946. Pajari taisteli talvisodan aikana Taipaleella. Sotilasarvoltaan hän oli reservin yliluutnantti.

Pajari teki elämäntyönsä perheyhtiö Colombia Oy:ssä. Hänen toimitusjohtaja-aikanaan vuosina 1936–1969 Colombia Oy:stä kasvoi merkittävä kotimainen kahvila- ja konditoriayhtiö, jolla oli parhaimmillaan 1 200 työntekijää, kaksi leipomoa Helsingissä, valtakunnallisia tuotemerkkejä sekä 36 *Café de Colombia* -kahvilaa, joista tunnetuin Helsingin Rautatalossa.

Hän työskenteli aktiivisesti myös toisen perheyhtiön, Oy Mediator Ab:n hallituksessa. Mediator harjoitti monipuolista maahantuontia ja toimi muun muassa kolumbialaisen kahvin agentuurina Suomessa. 

Oy Karl Fazer Ab osti suvulta Colombia Oy:n vuonna 1970, jonka jälkeen Pajari keskittyi työskentelemään oman kahviagentuurinsa parissa.

Pentti Pajari jatkoi isänsä konsuli Toivo Pajarin (1886–1935) luomia läheisiä yhteistyö- ja kauppasuhteita sekä Kolumbian valtion että Kolumbian kansallisen kahvintuottajien järjestön (Federación Nacional de Cafeteros de Colombia) kanssa. Hän toimi Kolumbian kunniakonsulina 1950–1961, pääkonsulina 1961– ja Suomen Konsulikunnan vanhimpana (*Doyen, Dean*) 1967–1979. Hänellä oli myös useita luottamustehtäviä Helsingin kauppakamarissa, yritysten hallintoneuvostoissa sekä leipomo- että hotelli- ja ravintola-alan etujärjestöissä.

Yksityiselämä
-------------

Pajari oli naimisissa Helvi Mirjami Pajarin (o.s. Timonen) kanssa, ja perheessä oli viisi lasta. Pentti Pajari jäi leskeksi vuonna 1963 ja avioitui 1969 *Tupla tai Kuitti* -ohjelmasta tunnetun televisiojuontaja Kirsti Pajarin (ent. Rautiainen) kanssa.

Pajarin harrastuksiin kuului voimailu, nyrkkeily ja puutarhanhoito. Hän toimi Suomen Nyrkkeilyn Ystävät ry:n puheenjohtajana 1952–1959, Ringside Clubin puheenjohtajana ja hän oli II luokan nyrkkeilytuomari.

SOK:n laboratorioiden johtaja, kemisti ja väestönsuojelumies Kosti Pajari (1887–1955) oli hänen setänsä. Äitinsä puolelta hänen setiään oli puolustusvoimien eversti ja sodanaikainen rykmentin komentaja Aarne Kiira (1894–1972). Machinery Oy:n omistaja, kauppaneuvos Hugo Timonen (1906–1986) oli hänen lankonsa.

Lähteet
-------

1. 1 2 3  Kuolleita: Pääkonsuli Pentti Pajari.  *Helsingin Sanomat*, 20.5.1982, s. 16. Artikkelin maksullinen verkkoversio.
2. 1 2 3  *Kuka kukin on (Aikalaiskirja): Who's who in Finland 1978*, s. 687. Helsinki: Otava, 1978 . Teoksen verkkoversio.
3. ↑  Rautatalon historia – Rautatalo by Alvar Aalto Rautatalo. Viitattu 8.9.2020.
4. ↑  Kuva-Aapisen "meritähtilogo" herätti Colombian henkiin (Maksullinen artikkeli.) *Helsingin Sanomat*.  6.11.2000. Viitattu 9.9.2020.
5. ↑  Colombia Conditoria *Elävä muisti*.  16.9.2017. Viitattu 9.9.2020.
6. 1 2  History – Honorary Consuls in Finland *honoraryconsulates.fi*. Viitattu 8.9.2020. (englanniksi)
7. ↑  HS: Juontajalegenda Kirsti Pajari on kuollut *Ilta-Sanomat*.  27.11.2010. Viitattu 8.9.2020.

Aiheesta muualla
----------------

* Leiväntekijät: Helsingin Leipomotyöntekijäin ammattiosaston tarina 1888–2018.[vanhentunut linkki]
* Järvi, Maikki: The distant coffee partners: Bilateral relationship between Finland and Colombia 1950–2018. Pro gradu. Helsingin yliopisto 2019.